b'\n_START_ARTICLE_\nHerbert H. Kitchener\n_START_SECTION_\nLiv og virke\n_START_PARAGRAPH_\nKitchener ble f\xc3\xb8dt ikke lenge etter utbruddet av f\xc3\xb8rste verdenskrig, og patriotiske familiemedlemmer oppkalte gutten etter den nyutnevnte krigsministeren, Herbert Kitchener. Han gikk inn i Royal Air Force Volunteer Reserve i 1937. Kitchener ble f\xc3\xb8rst oppl\xc3\xa6rt p\xc3\xa5 Hawker Hurricane, og havnet f\xc3\xb8rst i en skvadron (RAF 605 Squadron) som var i ferd med \xc3\xa5 erstatte sine gamle Gloster Gladiator-biplan med Hurricane. Men snart var han beordret til 263 Squadron, en Gladiator-skvadron som v\xc3\xa5ren og sommeren 1940 skulle havne i Norge._NEWLINE_F\xc3\xb8rste gang 263 Squadron ankom Norge, var 24. april 1940, da 18 Gladiatorer landet p\xc3\xa5 Lesjaskogvatn. Skvadronen skulle fly luftdekning for de allierte troppene ved fronten, samt anvise m\xc3\xa5l for artilleri-ild. Flyene p\xc3\xa5 det islagte vannet ble oppdaget av tyskerne, og vannet ble bombet hele dagen den 25. 29 timer etter at de ankom Lesjaskogvatn, hadde det siste av fem gjenv\xc3\xa6rende fly forlatt vannet. Flygerne fra 263 Squadron ble evakuert fra Norge i en fraktb\xc3\xa5t 29. april._NEWLINE_Tre uker seinere var de tilbake i Norge, denne gang p\xc3\xa5 Bardufoss, for \xc3\xa5 st\xc3\xb8tte Narvik-operasjonene. I l\xc3\xb8pet av aksjonen skj\xc3\xb8t Kitchener ned flere tyske fly med sitt gamle dobbeltdekkerfly. Blant annet angrep han og hans skvadronsjef en formasjon p\xc3\xa5 12 tyske Heinkel 111. De hadde skutt ned minst 4 av disse, da de kom over to Stukaer som led samme skjebne._NEWLINE_Dagen etter begynte evakueringen av Narvik. De gjenv\xc3\xa6rende Gladiatorene ble fl\xc3\xb8yet ut til HMS \xc2\xabGlorious\xc2\xbb, som etter hvert ble senket med f\xc3\xa5 overlevende. Men Kitchener hadde hadde ikke f\xc3\xa5tt tildelt noe fly fra Narvik, og var derfor ikke ombord, men ble evakuert med et transportskip. F\xc3\xa5 uker seinere ble han tildelt den britiske Distinguished Flying Medal._NEWLINE_Tilbake i England, ble \xc2\xabKitch\xc2\xbb forfremmet. Skvadronen faset ut Gladiator, og flygerne ble sjekket ut p\xc3\xa5 et tomotors jagerfly, Westland Whirlwind, som skvadronen fl\xc3\xb8y resten av krigen. 11. mars 1942 fl\xc3\xb8y Kitchener sitt siste tokt. Han kom i kontakt med en Junkers Ju 88, som skj\xc3\xb8t opp begge motorene hans. Han n\xc3\xb8dlandet hardt, fikk en skallefraktur og en brukket arm, og tilbrakte m\xc3\xa5neder p\xc3\xa5 sykehus._NEWLINE_Kitchener tilbrakte resten av krigen i ops-rom, og med flyhavariunders\xc3\xb8kelser i Midt\xc3\xb8sten. Han forlot RAF i 1945._NEWLINE_Etter krigen jobbet Kitchener i kommunen frem til pensjonering i 1979.\n_START_SECTION_\nUtmerkelser\n_START_PARAGRAPH_\nForuten Distinguished Flying Medal, ble Kitchener i 1942 tildelt Krigskorset med sverd for \xc2\xabfremragende fortjenester av Norges forsvar\xc2\xbb.'